Here is a page extracted from Wikipedia that may contain CSS, HTML, and a lot of unformatted text.

Title: Antonio Motos Martínez
Content: Antonio Motos Martínez, naixito de Borcha (campo de Borcha) o 16 de chinero de 1863 y muerto en Zaragoza (comarca de Zaragoza) l'1 d'abril de 1923, estió un politico y periodista aragonés.

Encomenzó a suya carrera periodistica estando cuasi un nino (nomás teneba 15 anyadas) en o Diario de Avisos de Zaragoza, marchando poco dimpués enta Filipinas, que en ixas envueltas yera encara una colonia d'Espanya. En tornar enta Zaragoza esdevenió director d'o diario Heraldo de Aragón, ta dimpués (en 1896) mercar-lo, fendo-ne una ampla labor de modernización. En 1909 cedió a suya dirección a o suyo sobrín Antonio Mompeón Motos.

Aproveitó a suya experiencia t'adedicar-se a la politica, estando esleito deputato en a Deputación Provincial de Zaragoza por Casp y, en 1901, deputato en o Congreso d'os Deputatos por a circumscripción de Balaguer, en Catalunya. Tamién estió senador en o Senau d'Espanya por a circumscripción d'a provincia de Zaragoza en 1910-1911 y en 1914-1915.

Vinclos externos 
  Antonio Motos Martínez en a Gran Enciclopedia Aragonesa.
  Información d'Antonio Motos Martínez en a pachina web d'o Congreso d'os Deputatos.
  Información d'Antonio Motos Martínez en a pachina web d'o Senau d'Espanya.

Deputaus por Aragón
Muertos en Zaragoza
Naixius de Borcha
Periodistas d'Aragón
Politicos d'Aragón
Senadors por a provincia de Zaragoza
1863 (naixencias)
1923 (muertes)